בס"ד

**נבואות צפניה ונחום כרקע למהפכת יאשיהו[[1]](#footnote-1)**

שלושת הנביאים, נחום חבקוק וצפניה עומדים בין תקופת ישעיהו לתקופת ירמיהו. נדון תחילה בצפניה משום שבמקרה הכתובים מזכירים במפורש שהוא התנבא בידי יאשיהו. הפסוק הפותח את הספר נאמר:

דְּבַר ה' אֲשֶׁר הָיָה אֶל צְפַנְיָה בֶּן כּוּשִׁי בֶן גְּדַלְיָה בֶּן אֲמַרְיָה בֶּן חִזְקִיָּה בִּימֵי יֹאשִׁיָּהוּ בֶן אָמוֹן מֶלֶךְ יְהוּדָה

מה פשר הייחוס הארוך הזה של צפניה שאין לו אח ורע בנביאים אחרונים? נראה שהוא בא לענות על שאלה גדולה. 55 שנה רדף מנשה את 'עבדי ה', שפך דמים ומילא את ירושלים באלילות ועבודה זרה. אם נוסף לזה עוד שנתיים של מלכות אמון ואת העובדה שיאשיהו מלך בגיל 8 ורק כשהיה בין 12 הוא החל לחולל את המהפכה, עולה לפנינו תמונה עגומה של כמעט עשרות שנות אלילות. כדי לקבל מושג על מה קרה בתקופת מנשה אפשר להסתכל על עשרות השנים של הכיבוש הקומוניסטי. אלפי משפחות יהודיות שלא נשאר מהם כמעט כלום והם התבוללו כמעט לחלוטין. הזהות הדתית נמחקה.

התיאור במלכים הוא קצר ולפיו בשנת 18 למולכו הוא החל לדרוש את המקדש. בדה"ב ל"ד התיאור קצר ארוך יותר והתהליך מודגש בו. בגיל 16 הוא החל לדרוש את ה' (שמונה שנים למולכו) ובשנת 12 למולכו הוא החל לטהר את ירושלים. 4 שנים עברו מאז שהחל לדרוש את ה' ועד שהחלה המהפכה. השאלה הגדולה היא מי יכול היה להורות לו דרך? מי כיוון אותו? כאן אנו מגיעים לצפניה: "דְּבַר ה' אֲשֶׁר הָיָה אֶל צְפַנְיָה בֶּן כּוּשִׁי בֶן גְּדַלְיָה בֶּן אֲמַרְיָה בֶּן חִזְקִיָּה".זוהי הדרך לרמוז לנו ששרד כאן נביא עם מסורת שמגיע עד ימי חזקיה. בין אם מדובר על חזקיהו עצמו ובין אם מדובר על מישהו אחר בן דורו, זה רומז לנו על דור חזקיהו. יש כאן נביא עם מסורת שהצליחה להגיע עד צפניה.

**יאשיה וצפניה**

בפרק ג', ט – י מופיע:

(ט) כִּי אָז אֶהְפֹּךְ אֶל עַמִּים שָׂפָה בְרוּרָה לִקְרֹא כֻלָּם בְּשֵׁם ה' לְעָבְדוֹ שְׁכֶם אֶחָד. (י) מֵעֵבֶר לְנַהֲרֵי כוּשׁ עֲתָרַי בַּת פּוּצַי יוֹבִלוּן מִנְחָתִי

פסוק ט וודאי מזכיר לנו את החזון הגדול של ישעיהו פרק ב'. פסוק י הוא תמצית של ישעיהו פרק י"ח. הפסוקים האחרונים של הפרק שם מזכירים מזכיר מאוד את פסוקים במיכה וישעיהו.

יאשיהו חיפש אנשים כמו צפניה. האם צפניה הדריך אותו באופן אישי או אנשים דומים לו, קשה לדעת, אך ברור שהיו אלו אנשים עם מסורת. ירמיהו הוא לא הכתובת כי הוא היה צעיר עדיין. גם לא חולדה. הכותבת היא צפניה ואנשים דומים לו.

על רקע זה נקרא את צפניה פרק א':

(ב) אָסֹף אָסֵף כֹּל מֵעַל פְּנֵי הָאֲדָמָה נְאֻם ה': (ג) אָסֵף אָדָם וּבְהֵמָה אָסֵף עוֹף הַשָּׁמַיִם וּדְגֵי הַיָּם וְהַמַּכְשֵׁלוֹת אֶת הָרְשָׁעִים וְהִכְרַתִּי אֶת הָאָדָם מֵעַל פְּנֵי הָאֲדָמָה נְאֻם ה'.

לאסוף זה לחסל, לסלק.

(ד) וְנָטִיתִי יָדִי עַל יְהוּדָה וְעַל כָּל יוֹשְׁבֵי יְרוּשָׁלִָם וְהִכְרַתִּי מִן הַמָּקוֹם הַזֶּה אֶת שְׁאָר הַבַּעַל אֶת שֵׁם הַכְּמָרִים עִם הַכֹּהֲנִים (ה) וְאֶת הַמִּשְׁתַּחֲוִים עַל הַגַּגּוֹת לִצְבָא הַשָּׁמָיִם וְאֶת הַמִּשְׁתַּחֲוִים הַנִּשְׁבָּעִים לַה' וְהַנִּשְׁבָּעִים בְּמַלְכָּם.

אולי רמז למלכום, האל הראשי של העמונים.

(ו) וְאֶת הַנְּסוֹגִים מֵאַחֲרֵי ה' וַאֲשֶׁר לֹא בִקְשׁוּ אֶת ה' וְלֹא דְרָשֻׁהוּ

הביטוי 'נסוגים מאחרי ה' הוא מיוחד לצפניה. מה שמתואר כאן הוא תמצית של המהפכה שיאשיהו עשה בירושלים. אולם ישנו הבדל אחד: בפועל, יאשיהו הוא זה שהכרית מירושלים את המשתחווים על הגגות ואילו צפניה מדבר על כך שה' הוא זה שיעשה את זה ויסלק את כל האויבים. אם נניח שיאשיהו שמע את זה הרי שיתכן מאוד שהוא אמר לעצמו שאני לא אחכה שה' יעשה את זה כי אז אולי זה יקרה באמצעות הגויים. זה יהיה אולי כמו סנחריב ולכן כדאי שאני אקום ואעשה. אכן, זהו האיום בהמשך:

(ח) וְהָיָה בְּיוֹם זֶבַח ה' וּפָקַדְתִּי עַל הַשָּׂרִים וְעַל בְּנֵי הַמֶּלֶךְ וְעַל כָּל הַלֹּבְשִׁים מַלְבּוּשׁ נָכְרִי.

לכל פולחן יש מלבוש טקסי ולכל דת יש את המלבושים שלה.

(ט) וּפָקַדְתִּי עַל כָּל הַדּוֹלֵג עַל הַמִּפְתָּן בַּיּוֹם הַהוּא הַמְמַלְאִים בֵּית אֲדֹנֵיהֶם חָמָס וּמִרְמָה.

יש שומרים על כל סף של עבודת אלילים. להבדיל, כמו מזוזה.

(י) וְהָיָה בַיּוֹם הַהוּא נְאֻם ה' קוֹל צְעָקָה מִשַּׁעַר הַדָּגִים וִילָלָה מִן הַמִּשְׁנֶה וְשֶׁבֶר גָּדוֹל מֵהַגְּבָעוֹת

המשנה זה רובע, אזור מגורים שנקרא משנה. חולדה ישבה שם (מל"ב כב יד).

(יא) הֵילִילוּ יֹשְׁבֵי הַמַּכְתֵּשׁ כִּי נִדְמָה כָּל עַם כְּנַעַן נִכְרְתוּ כָּל נְטִילֵי כָסֶף. (יב) וְהָיָה בָּעֵת הַהִיא אֲחַפֵּשׂ אֶת יְרוּשָׁלִַם בַּנֵּרוֹת וּפָקַדְתִּי עַל הָאֲנָשִׁים הַקֹּפְאִים עַל שִׁמְרֵיהֶם הָאֹמְרִים בִּלְבָבָם לֹא יֵיטִיב ה' וְלֹא יָרֵעַ.

אחפש את ירושלים, הכוונה לחפש את הרשעים ולחסלם. את אלו האומרים שה' לא מתערב. זה האווירה שאפשרה את חטאות מנשה, הייאוש שלאחר בוא סנחריב.

(יג) וְהָיָה חֵילָם לִמְשִׁסָּה וּבָתֵּיהֶם לִשְׁמָמָה וּבָנוּ בָתִּים וְלֹא יֵשֵׁבוּ וְנָטְעוּ כְרָמִים וְלֹא יִשְׁתּוּ אֶת יֵינָם. (יד) קָרוֹב יוֹם ה' הַגָּדוֹל קָרוֹב וּמַהֵר מְאֹד קוֹל יוֹם ה' מַר צֹרֵחַ שָׁם גִּבּוֹר.

יום ה' מוכר לנו מיואל וישעיהו.

(טו) יוֹם עֶבְרָה הַיּוֹם הַהוּא יוֹם צָרָה וּמְצוּקָה יוֹם שֹׁאָה וּמְשׁוֹאָה יוֹם חֹשֶׁךְ וַאֲפֵלָה יוֹם עָנָן וַעֲרָפֶל. (טז) יוֹם שׁוֹפָר וּתְרוּעָה עַל הֶעָרִים הַבְּצֻרוֹת וְעַל הַפִּנּוֹת הַגְּבֹהוֹת: (יז) וַהֲצֵרֹתִי לָאָדָם וְהָלְכוּ כַּעִוְרִים כִּי לַה' חָטָאוּ וְשֻׁפַּךְ דָּמָם כֶּעָפָר וּלְחֻמָם כַּגְּלָלִים:

הגמרא דורשת את הפסוק הזה על בית שני אך במקור כמובן זה היה גם בבית ראשון.

(יח) גַּם כַּסְפָּם גַּם זְהָבָם לֹא יוּכַל לְהַצִּילָם בְּיוֹם עֶבְרַת ה' וּבְאֵשׁ קִנְאָתוֹ תֵּאָכֵל כָּל הָאָרֶץ כִּי כָלָה אַךְ נִבְהָלָה יַעֲשֶׂה אֵת כָּל יֹשְׁבֵי הָאָרֶץ.

צפניה לא מזכיר מי האויב שיבוא.

(א) הִתְקוֹשְׁשׁוּ וָקוֹשּׁוּ הַגּוֹי לֹא נִכְסָף: (ב) בְּטֶרֶם לֶדֶת חֹק כְּמֹץ עָבַר יוֹם בְּטֶרֶם לֹא יָבוֹא עֲלֵיכֶם חֲרוֹן אַף ה' בְּטֶרֶם לֹא יָבוֹא עֲלֵיכֶם יוֹם אַף ה':

אין הרבה זמן. תפסו את עצמכם.

(ג) בַּקְּשׁוּ אֶת ה' כָּל עַנְוֵי הָאָרֶץ אֲשֶׁר מִשְׁפָּטוֹ פָּעָלוּ בַּקְּשׁוּ צֶדֶק בַּקְּשׁוּ עֲנָוָה אוּלַי תִּסָּתְרוּ בְּיוֹם אַף ה'

צפניה לא רק מבקש צדק אלא מוסיף דרישה ייחודית: דרשו ענווה.

אם כן, יש כאן נבואת יום ה' המזכירה את ישעיהו, יואל ומיכה. יאשיהו היה האיש שאמר 'בטרם לדת חק' - יש צריך לפעול. בספר דברים פרק כ"ז יש 12 ארורים והאחרון הוא "ארור אשר לא יקים את דברי התורה הזאת" חז"ל (ירושלמי סוטה ז,ד) למדו שמכאן יאשיהו קם ואמר "עלי להקים". המעניין הוא שצפניה לא אומר יקום מלך מבית דוד ויעשה כך וכך. זה ישעיהו אמר וחזקיהו הרים את הכפפה. צפניה אמר שה' יעשה ויאשיה לקח את התפקיד על עצמו על מנת שזה לא יהיה כלול במכת הרס וחורבן.

נראה את ההמשך של צפניה ב':

(ד) כִּי עַזָּה עֲזוּבָה תִהְיֶה וְאַשְׁקְלוֹן לִשְׁמָמָה אַשְׁדּוֹד בַּצָּהֳרַיִם יְגָרְשׁוּהָ וְעֶקְרוֹן תֵּעָקֵר

זה יעשו הבבלים ויחריבו את פלשת כמו את יהודה, כמו שעשו האשורים לפני כן.

(ה) הוֹי יֹשְׁבֵי חֶבֶל הַיָּם גּוֹי כְּרֵתִים דְּבַר ה' עֲלֵיכֶם כְּנַעַן אֶרֶץ פְּלִשְׁתִּים וְהַאֲבַדְתִּיךְ מֵאֵין יוֹשֵׁב. (ו) וְהָיְתָה חֶבֶל הַיָּם נְוֹת כְּרֹת רֹעִים וְגִדְרוֹת צֹאן. (ז) וְהָיָה חֶבֶל לִשְׁאֵרִית בֵּית יְהוּדָה עֲלֵיהֶם יִרְעוּן בְּבָתֵּי אַשְׁקְלוֹן בָּעֶרֶב יִרְבָּצוּן כִּי יִפְקְדֵם ה' אֱלֹהֵיהֶם וְשָׁב שבותם שְׁבִיתָם.

בימי יאשיהו אנו מוצאים התנחלות יהודית ענפה בתוך ארץ פלישתים, עוד לפני חורבנה ע"י הבבלים. יאשיהו נכנס עמוק לפלשת. יש ממצאים רבים מימי יאשיהו בחופי תל אביב וביבנה ים, עיר נמל עתיקה מדרום ליפו (חוף פלמחים). ביבנה ים מצאו חרס ידוע הקרוי חרס הקוצר. תמצית העניין הוא איש פשוט, פועל או חייל, שהממונה עליו חבל את בגדו והוא מתלונן כלפי המלך שהוא עשה לו עוול. זה מלמד על כך שיש לו ביטחון למשפט צדק שאם לא כן לא היה מעיז להתלונן על הממונה עליו. זה ביטוי למשפט וצדק שנעשו בימי יאשיה. בכל מקרה, צפניה מתאר כאן התיישבות בחוף לאחר חורבן פלשת, אולם יאשיהו לא מחכה והוא פועל על פי הקווים שצפניה מתאר.

בשנת 18 ליאשיהו כאשר המהפכה הגיע לשיאו, צפניה כבר לא נמצא. לא ברור האם הוא כבר מת או שיש סיבה אחרת. באותו זמן ירמיהו עדיין צעיר ולכן כתובת אחרת שמחפש יאשיהו היא חולדה. חז"ל תיארו איזה קצת שונה שאמרו שהלכו לחולדה כי ירמיהו הלך להחזיר את עשרת השבטים.

מה עשה יאשיהו כאשר שמע את חולדה שה' יביא פורענות על ירושלים (מל"ב כ"ב, יד-כ)? הרים ידיים כמו חזקיהו שאמר (ישעיהו ל"ט) "הלא אם שלום ואמת יהיה בימי"? לא ולא. להפך: הוא מכפיל את המאמצים וכורת את הברית ועושה את הפסח. נבואת צפניה הביאה את השלב הראשון של המהפה בו יאשיהו טיהר את המקדש. נבואת חולדה, על פי ספר התורה שמצאו במקדש, הביאה את השלב השני עם הברית והפסח.

**נבואת נחום**

אצל נחום אנו מוצאים נבואת משא. אצל ישעיהו יש מעט נבואות מסע ובדרך כלל הן נבואת פורענות על הגויים ומימלא נחמה לישראל. גם בנחום פרק א' יש נבואת חורבן על נינווה ובפרק ב' יש נבואת נחמה ליהודה. בפסוק א כתוב:

(א) הִנֵּה עַל הֶהָרִים רַגְלֵי מְבַשֵּׂר מַשְׁמִיעַ שָׁלוֹם. חָגִּי יְהוּדָה חַגַּיִךְ שַׁלְּמִי נְדָרָיִךְ כִּי לֹא יוֹסִיף עוֹד לַעֲבָר בָּךְ בְּלִיַּעַל כֻּלֹּה נִכְרָת

בפסוקים אלו דנו רבים: למה בדיוק מתכוון הנביא וכיצד הוא מבטיח שלא יעבור עוד בליעל? הרי יש את האיום המוחשי מבבל! זה הביא כמה חוקרים לטעון שנחום סותר בעצם את ירמיהו וקורא למרד בבל. כלפי מה נאמרו דברי נחום כאשר הוא קורא ליהודה לחוג את החגים וכו'? אם אנחנו מבינים נכון, השלב השני של מהפכת יאשיהו עם הברית והפסח בשנת 18 ליאשיהו עורר חרדות משום שזה הזכיר את פסח חזקיהו שגם שם המלך שיתף גם אנשים ממלכת ישראל שנשארו בתחומי ממלכת ישראל, מעין ניסיון להשתלט על הממלכה כולה מחדש. אלא ששם זה הביא למרד באשור ולבסוף למסע סנחריב. אנשים מפחדים שיאשיהו יביא שוב את אשור.

כאן נכנסת נבואת נחום שמכריז שאשור לא יבואו שוב. מלכי אשור שוב לא מסוגלים לעשות עוד את מה שעשו בעבר. מסע נחום בא לעודד את יאשיהו לעשות את הפסח ולומר שאין מה לפחד מיורשי סנחריב.

חשוב לציין שאשורבניפל שמלך על אשור בזמן יאשיהו הביא את הממלכה לשיא, כולל כיבושים במצרים. הוא מילא ארמון שלם בעשרות אלפי לוחות מעותקים. הייתה לו ספריה ענקית ששמרה על היצירות הגדולות של העולם ובגלל שזה היה על לוחות טין זה נשמר אפילו כשזה נשרף על ידי הבבלים. ואף על פי כן נחום מבטיח שהוא לא יבוא. הוא כבר רואה את חורבן נינווה.

אם צפניה דיבר על יום ה' על ירושלים, נחום מדבר על יום ה' על נינווה:

(יג) וְעַתָּה אֶשְׁבֹּר מֹטֵהוּ מֵעָלָיִךְ וּמוֹסְרֹתַיִךְ אֲנַתֵּק: (יד) וְצִוָּה עָלֶיךָ ה' לֹא יִזָּרַע מִשִּׁמְךָ עוֹד מִבֵּית אֱלֹהֶיךָ אַכְרִית פֶּסֶל וּמַסֵּכָה אָשִׂים קִבְרֶךָ כִּי קַלּוֹתָ

לאור זאת פרק ב' בא לומר שאין לפחד ואפשר לחגוג את החגים וזה מה שעושה יאשיהו.

אם כך זה נותן עוגן חזק לימי נחום. חז"ל אומנם אמרו שהוא וחבקוק ניבאו בימי מנשה, אך נראה שאין זה סותר: יתכן בהחלט שנחום היה בימי מנשה אך הם עדיין היו בימי יאשיהו.

מי שייקח את הנבואה של נחום ויאמר שלעולם לא יבוא אויב לירושלים, זה שקר. אולם בשנת 18 ליאשיהו זוהי נבואה מדויקת ואשור באמת לא התערבה משום שהיא כבר מתחילה להיחלש.

כאן באה נבואת חבקוק ומתקשרת לנבואת נחום. בחבקוק פרק א,ו הוא רואה את עליית הכשדים:

(ו) כִּי הִנְנִי מֵקִים אֶת הַכַּשְׂדִּים הַגּוֹי הַמַּר וְהַנִּמְהָר הַהוֹלֵךְ לְמֶרְחֲבֵי אֶרֶץ לָרֶשֶׁת מִשְׁכָּנוֹת לֹּא לוֹ

חבקוק נזעק על כך ואומר לה': החרבת את האשורים רק כדי להקים את הבבלים?

על כך נרחיב בשיעור הבא.

1. סיכום שיעור של הרב יואל בן נון שהועבר במכללת הרצוג בשנת תשע"ג. סוכם על ידי צוות אתר התנ"ך. [↑](#footnote-ref-1)